Solen skinner og himlen er blå. Sommeren viser sig fra sin pæneste side. Men ingen medalje uden bagside. - Det er grønt at se på, men man skal ikke ret langt ned under det grønne, før det er knas tørt, fortæller fungerende beredskabschef i Vesthimmerlands Kommune til TV2/Nord. Med sommeren følger den danske nationalsport - grillning. Men knas tør vegetation og åben ild er en dårlig kombination. Og derfor vil et afbrændingsforbud betyde slut med de hede kul ved telte og campingvogne på Ertebølle Strand Camping ved Limfjorden. - Vi kan allerede se nu, at græsset er ved at trække sig tilbage og blive gult. Og derfor tilbyder vi også spande til vand, som campisterne kan have til at stå ved grillen. Men bliver der et afbrændingsforbud, så er det slut med egen grill, og så må folk op til vores fællesgrill hvor der er fliser omkring, fortæller indehaver Lars Brandt til TV2/Nord.

Referat:
Et afbrændingsforbud betyder, at det er slut med grillen på campingpladsen. Åben ild og glødende kul er en dårlig coctail med knas tørt græs og telte og campingvogne i tætte rækker.